Vera xespkerdişê şaredarîyanê HDP’yî yê ke bi qeyûmê îqtîdarê AKP-MHP-Ergenekonî ameyî destseranayene  razînêbîyayîşî her roje zêdîyenê. Wezîrê Karanê Zereyî yê Tirkî Suleyman Soylûyî vatbi ke ‘qerar huqûqî yo’. Serekwekîlê Gruba Partîya Şaran a Demokratîke (HDP) Sarûhan Olûçî derheqê eşkerayîya Soylûyî de ANF’yî qisey kerd.
Serekwekîlê Gruba HDP'yî Sarûhan Olûçî vist vîrî ke Edogan û Soylûyî demê weçînayîşî de tayînkerdişê qeyûmî da eşnawitene û dimayê weçînitişî dest bi amadekarîya ci kerd û va: ‘’ Soylûyo ke vano ‘ qerar huqûqî yo’ zure keno. Eşkerayo ke no  qerarêko sîyasî yo. Erdoganî demê weçînitişî de şarê Kurdî ra vatêne ‘ şima se kenê bikerê, ma do şima îdare bikerê.’ Reyna Soylû zî dimayê 31’ê Adare vatbi eke qeyûmê ma 5 serrî dewam bikerdêne HDP werte ra ameyêne wedartene. Coka vatişê mesela huqûqî ya zureka girde ya. Mesele temamî sîyasî ya. Îqtîdaro ke sandiq de kerd vînî, bi hêrişî wazeno bigero. Heqê weçînitişî yê şarî ameyo xespkerdene. No qetilkerdişêk o, qetilkeridşo  plankerde yo. Bawerîya ma huqûqê dewlete rê nêmanda la rixmê naye ma do mucadeleyê xo yê huqûqî rê dewam bikerê.’’
